Tarybos reglamentas (EEB) Nr. 1987/93
1993 m. liepos 19 d.
iš dalies keičiantis Reglamentą (EEB) Nr. 1784/77 dėl apynių sertifikavimo
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį,
atsižvelgdama į 1971 m. liepos 26 d. Tarybos reglamentą (EEB) Nr. 1696/71 dėl bendro apynių rinkos organizavimo [1] ir ypač į jo 2 straipsnio 4 dalį,
atsižvelgdama į Komisijos pasiūlymą,
kadangi Reglamentas (EEB) Nr. 1784/77 [2] tiksliai apibrėžia etapą, kuriame turi būti atliekamas sertifikavimas, bei nustato sąlygas, kurioms esant apynių produktai gali būti toliau perdirbami;
kadangi izomerizuoti apynių milteliai ir daugelis naujų izomerizuotų produktų, naudojamų prieš pat fermentavimo stadiją arba tuojau pat po jos ir dėl savo cheminės sudėties patenkantys į izomerizuotų apynių miltelių ir izomerizuotų apynių ekstraktų kategoriją, tapo pakankamai svarbūs rinkai; kadangi jų padėtis sertifikavimo atžvilgiu yra neaiški, kas sukelia sunkumų prekybai jais; kadangi šie produktai, pvz., izomerizuoti apynių ekstraktai, prarado didžiąją dalį savybių, būdingų toms rūšims, iš kurių jie yra pagaminti, ir dėl tos priežasties neįmanoma nustatyti jų kilmės net naudojant labai sudėtingą laboratorinę įrangą; kadangi šiuos produktus reikėtų įtraukti į išimčių sąrašą, pateiktą Reglamente (EEB) Nr. 1784/77;
kadangi buvusioje Vokietijos Demokratinėje Respublikoje apynių derliaus apdorojimas tradiciškai skiriasi nuo kitų Bendrijos šalių tuo, kad daugelyje apynius auginančių ūkių spurgų valymas ir pradinis jų džiovinimas atliekamas juo malant ir suspaudžiant į granules, o turimi įrengimai neleidžia atskirti šių dviejų procesų; kadangi ši procedūra neatitinka Bendrijos įstatymų, kuriuose nurodyta, kad sertifikavimas turi būti atliekamas prieš bet kokį perdirbimą; kadangi, kad gamintojai galėtų paskirstyti savo naujas investicijas per jiems tinkantį laikotarpį, reikėtų nustatyti ilgesnį, negu nustatyta 1991 m. liepos 26 d. Komisijos reglamente (EEB) Nr. 2239/91 dėl pereinamojo laikotarpio priemonių, taikomų apynių sektoriui po Vokietijos suvienijimo [3], pereinamąjį laikotarpį, kurio galiojimas baigėsi 1992 m. gruodžio 31 d.,
PRIĖMĖ ŠĮ REGLAMENTĄ:
1 straipsnis
Reglamentas (EEB) Nr. 1784/77 iš dalies keičiamas taip:
1) 1 straipsnyje:
a) 1 pastraipa pakeičiama taip:
"1. Šis reglamentas taikomas produktams, nurodytiems Reglamento (EEB) Nr. 1696/71 1 straipsnyje, jei jų derlius nuimtas Bendrijoje arba jie paruošti iš tokių produktų, kurių derlius buvo nuimtas Bendrijoje arba jie buvo importuoti iš trečiųjų šalių pagal minėto reglamento 5 straipsnį, išskyrus:
a) apynius, kurių derlius nuimtas aludariui priklausančioje žemėje ir kuriuos aludaris naudoja natūraliu arba perdirbtu pavidalu;
b) izomerizuotus apynių ekstraktus;
c) izomerizuotus apynių miltelius;
d) izomerizuotų produktų sąrašą, kuris turi būti sudarytas pagal Reglamento (EEB) Nr. 1696/71 19 straipsnyje nustatytą tvarką;
e) produktus, gautus iš apynių ir perdirbtus pagal sutartį alaus daryklos vardu, jei šiuos produktus vartoja pati alaus darykla;
f) apynius ir produktus, gautus iš apynių, supakuotus mažose pakuotėse, kurie parduodami privatiems fiziniams asmenims jų asmeniniam naudojimui.
Produktai, nurodyti a ir f pastraipose, turi būti kontroliuojami remiantis tvarka, kurią reikia nustatyti.";
b) straipsnio 3 dalis papildoma taip:
"Nepažeidžiant pirmiau nurodytų laiko terminų apyniams, užaugintiems buvusios Vokietijos Demokratinės Respublikos teritorijoje, paruoštiems ir perdirbtiems apynius auginančiuose ūkiuose, kurie nurodyti šio reglamento priede, iki 1995 m. gruodžio 31 d., sertifikavimas gali būti atliekamas po to, kai apyniai perdirbami į granules, bet prieš juos perdirbant bet kokiu kitu būdu, jei galima garantuoti, kad bus laikomasi minimalių prekybos reikalavimų, nurodytų Komisijos reglamento (EEB) Nr. 890/78 priede. Apynių granulės, perdirbtos anksčiau minėtuose ūkiuose, sertifikuojamos sertifikavimo centruose, esančiuose buvusios Vokietijos Demokratinės Respublikos teritorijoje."
2) Priedas, esantis šio reglamento priede, įtraukiamas į Reglamentą (EEB) Nr. 1784/77.
2 straipsnis
Šis reglamentas įsigalioja septintą dieną po jo paskelbimo Europos Bendrijų oficialiajame leidinyje.
Tačiau 1 straipsnio 1 dalies b punkto nuostatos taikomos nuo 1993 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1993 m. liepos 19 d.